CELEX: 32018D0703(01)
Language: lt
Date: 1530230400000
Title: 2018 m. birželio 29 d. Komisijos sprendimas, kuriuo įsteigiama ES geležinkelių keleivių saugumo platforma

3.7.2018   
            
            
               LT
            
            
               Europos Sąjungos oficialusis leidinys
            
            
               C 232/10
            
         KOMISIJOS SPRENDIMAS
   2018 m. birželio 29 d.
   kuriuo įsteigiama ES geležinkelių keleivių saugumo platforma
   (2018/C 232/03)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:
   
               (1)
            
            
               Sutarties 91 straipsnio 1 dalies a punkte nustatyta, kad Sąjunga ir valstybės narės nustato bendras taisykles, taikomas tarptautiniam transportui, vykstančiam į valstybės narės teritoriją ar iš jos arba vykstančiam per vienos ar keleto valstybių narių teritoriją. Be to, 91 straipsnio 1 dalies d punktu Sąjungai suteikiami įgaliojimai bendros transporto politikos tikslais nustatyti „kitas atitinkamas nuostatas“;
            
         
               (2)
            
            
               Reglamento (EB) Nr. 1371/2007 dėl geležinkelių keleivių teisių ir pareigų 26 straipsnyje nustatyta, kad geležinkelio įmonės, infrastruktūros valdytojai ir stočių valdytojai, taip pat valstybės narės privalo užtikrinti, kad vežant Europos Sąjungos geležinkelių sistema besinaudojančius geležinkelių keleivius būtų užtikrinamas jų asmeninis saugumas; tie subjektai taip pat privalo bendradarbiauti ir keistis informacija apie gerąją praktiką, susijusią su veiksmų, dėl kurių gali sumažėti saugumo lygis, prevencija;
            
         
               (3)
            
            
               siekiant didinti geležinkelių keleivių saugumą ir atsižvelgiant į Komisijos inicijuotų konsultacijų rezultatus (1), reikalingas tvirtesnis bendradarbiavimas su valstybėmis narėmis ir tarp jų, visų pirma tarpvalstybinio saugumo geležinkelio stotyse ir traukiniuose klausimais. Šiuo tikslu Komisijai reikia naudotis patariamojo organo specialistų žiniomis. Todėl būtina įsteigti Komisijos ekspertų grupę ir apibrėžti jos tikslus ir struktūrą. Grupė turėtų padėti: rengti rekomendacijas, kuriomis valstybėms narėms būtų padedama veiksmingai koordinuoti geležinkelių saugumo veiksmus, siekiant sumažinti riziką; teikti technines ekspertines žinias ir paramą siekiant atnaujinti ir įgyvendinti rizikos vertinimo metodiką; rengti rizikos valdymo planų gaires;
            
         
               (4)
            
            
               grupę turėtų sudaryti valstybių narių kompetentingos geležinkelių keleivių saugumo srities institucijos;
            
         
               (5)
            
            
               tam tikrai grupės veiklai būtų naudinga atitinkamų geležinkelių srities suinteresuotųjų subjektų patirtis ir žinios. Paskelbus viešą kvietimą teikti paraiškas, šie subjektai gali būti paskirti kaip konkrečių pogrupių nariai;
            
         
               (6)
            
            
               atsižvelgiant į tai, kad geležinkelių sauga gali reikšmingai prisidėti prie geležinkelių saugumo didinimo, yra ypatingai reikšminga, Europos Sąjungos geležinkelių agentūrai turėtų būtų suteiktas stebėtojo statusas;
            
         
               (7)
            
            
               turėtų būti nustatytos grupės nariams taikomos informacijos atskleidimo taisyklės;
            
         
               (8)
            
            
               asmens duomenys turėtų būti tvarkomi pagal Europos Parlamento ir Tarybos reglamentą (EB) Nr. 45/2001 (2);
            
         
               (9)
            
            
               tikslinga nustatyti šio sprendimo taikymo laikotarpį, kuris turėtų būti treji metai. Vėliau Komisija apsvarstys, ar jį reikėtų pratęsti,
            
         NUSPRENDĖ:
   1 straipsnis
   Dalykas
   Įsteigiama ES geležinkelių keleivių saugumo platforma (toliau – grupė).
   2 straipsnis
   Funkcijos
   Grupės funkcijos – teikti Komisijai rekomendacijas ir ekspertines žinias klausimais, susijusiais su geležinkelių keleivių saugumu Europos Sąjungos geležinkelių stotyse ir traukiniuose, taip pat sudaryti palankesnes sąlygas tuo tikslu koordinuoti veiklą ir bendradarbiauti su valstybėmis narėmis bei tarp jų.
   Jos funkcijos yra visų pirma:
   
               1.
            
            
               padėti Komisijai ir skatinti keistis geležinkelių saugumo srities informacija ir patirtimi, apsvarstyti, kaip būtų galima optimizuoti tarpvalstybinių vežimo geležinkeliu paslaugų saugumą, taip pat apsvarstyti koordinavimo mechanizmo modelį, siekiant užtikrinti, kad reguliariai keičiantis informacija būtų galima išvengti nesuderintų nacionalinio lygmens sprendimų;
            
         
               2.
            
            
               rengti ir teikti gerosios praktikos apžvalgas ir technines rekomendacijas dėl:
               
                           a)
                        
                        
                           informacijos teikimo keleiviams įvykus saugumo įvykiui,
                        
                     
                           b)
                        
                        
                           saugumo technologijos ir modelio, pritaikytų atsižvelgiant į specifines geležinkelių sektoriaus ypatybes,
                        
                     
                           c)
                        
                        
                           personalo tikrinimo tvarkos ir atitinkamų saugumo mokymų;
                        
                     
         
               3.
            
            
               konsultuoti mechanizmo modeliavimo klausimais, siekiant skubiai įvertinti naujas grėsmes ir saugumo incidentus, taip pat priimti bendrą poziciją ir susitarimą dėl atsakomųjų veiksmų, reikalingų bet kokiai naujai ar padidėjusiai esamai proceso metu nustatytai rizikai sumažinti;
            
         
               4.
            
            
               padėti rengti ir atnaujinti bendrą terorizmo keliamos rizikos geležinkelių keleiviams ir personalui vertinimo metodiką ir teikti šios metodikos įgyvendinimo ataskaitas;
            
         
               5.
            
            
               rengti geležinkelių saugumo rizikos valdymo programų gaires, kuriose numatomos geležinkelių saugumo ir veiklos atnaujinimo priemonės, kurias galima pritaikyti atsižvelgiant į nustatyto nacionalinio grėsmės lygio pokyčius;
            
         
               6.
            
            
               su valstybėmis narėmis ir tarp jų užmegzti bendradarbiavimą klausimais, susijusiais su geležinkelių saugumo priemonėmis.
            
         3 straipsnis
   Konsultavimasis
   Komisija gali konsultuotis su grupe bet kokiu klausimu, susijusiu su geležinkelių keleivių ir personalo saugumu.
   4 straipsnis
   Narystė
   1.   Grupės narės yra valstybių narių nacionalinės kompetentingos geležinkelių saugumo srities institucijos.
   2.   Kiekviena narė paskiria po vieną atstovą ir pakaitinį atstovą. Siekiant užtikrinti aukšto lygio technines ekspertines žinias, kiekvieną atstovą ar pakaitinį atstovą gali lydėti vienas geležinkelių saugumo srities ekspertas.
   3.   Nariai, nebegalintys veiksmingai dalyvauti ekspertų grupei svarstant klausimus arba, atitinkamo Komisijos padalinio nuomone, nesilaikantys Sutarties dėl Europos Sąjungos veikimo 339 straipsnyje nustatytų reikalavimų, arba atsistatydinę nariai nebekviečiami dalyvauti grupės posėdžiuose ir likusiam kadencijos laikui gali būti pakeisti.
   5 straipsnis
   Pirmininkas
   Grupei pirmininkauja Komisijos Mobilumo ir transporto generalinio direktorato (toliau – Mobilumo ir transporto GD) atstovas, glaudžiai koordinuodamas ir derindamas veiksmus su Komisijos Migracijos ir vidaus reikalų generaliniu direktoratu (toliau – Migracijos ir vidaus reikalų GD).
   6 straipsnis
   Veikimas
   1.   Grupė veiklą vykdo Mobilumo ir transporto DG, kuris konsultuojasi su Migracijos ir vidaus reikalų GD, prašymu, laikydamasi Komisijos ekspertų grupių horizontaliųjų taisyklių (toliau – horizontaliosios taisyklės) (3).
   2.   Paprastai grupės posėdžiai vyksta Komisijos patalpose.
   3.   Sekretoriato paslaugas teikia Mobilumo ir transporto GD. Grupės ir jos pogrupių posėdžiuose gali dalyvauti kitų Komisijos padalinių pareigūnai, suinteresuoti grupės veikla.
   4.   Mobilumo ir transporto GD pritarimu grupė gali paprasta narių balsų dauguma nuspręsti svarstymus surengti viešai.
   5.   Diskusijų dėl kiekvieno darbotvarkės punkto ir grupės pareikštų nuomonių protokolai turi būti prasmingi ir išsamūs. Protokolo projektą rengia sekretoriatas, o už tai atsako pirmininkas.
   6.   Nuomones, rekomendacijas ar ataskaitas grupė priima bendru sutarimu. Balsuojant sprendimai priimami paprasta grupės narių balsų dauguma. Nariai, kurie balsavo prieš, turi teisę prie nuomonių, rekomendacijų ar ataskaitų pridėti dokumentą, kuriame apibendrinamos jų pozicijos priežastys.
   7 straipsnis
   Pogrupiai
   1.   Mobilumo ir transporto GD, pasikonsultavęs su Migracijos ir vidaus reikalų GD, gali sudaryti pogrupius konkretiems klausimams tirti remiantis Mobilumo ir transporto GD nustatytais įgaliojimais; turi būti užtikrinta, kad grupės įgaliojimai nedubliuotų kitos grupės įgaliojimų šioje srityje. Pogrupiai veikia laikydamiesi horizontaliųjų taisyklių ir yra atskaitingi grupei. Įvykdę pavestas užduotis, jie panaikinami.
   2.   Paskelbus viešą kvietimą teikti paraiškas, Mobilumo ir transporto GD, pasikonsultavęs su Migracijos ir vidaus reikalų GD, pogrupio nariais gali paskirti atitinkamus suinteresuotuosius subjektus.
   8 straipsnis
   Kviestiniai ekspertai
   Mobilumo ir transporto GD, pasikonsultavęs su Migracijos ir vidaus reikalų GD, gali kviesti konkrečių su darbotvarkės punktais susijusių sričių ekspertus ad hoc dalyvauti grupės ar pogrupių veikloje.
   9 straipsnis
   Stebėtojai
   1.   Europos Sąjungos geležinkelių agentūrai suteikiamas stebėtojo statusas. Pagal horizontaliąsias taisykles stebėtojo statusas taip pat gali būti suteikiamas tiesiogiai pakviestiems ar paskelbus kvietimą teikti paraiškas atrinktiems fiziniams asmenims, organizacijoms ir viešojo sektoriaus subjektams, kurie nėra valstybių narių institucijos.
   2.   Stebėtojais paskirti viešojo sektoriaus subjektai ir organizacijos paskiria savo atstovus.
   3.   Pirmininkas gali leisti stebėtojams ir jų atstovams dalyvauti grupės diskusijose ir teikti ekspertines žinias. Tačiau jie neturi balsavimo teisės ir nedalyvauja formuluojant grupės rekomendacijas ar patarimus.
   10 straipsnis
   Darbo tvarkos taisyklės
   Mobilumo ir transporto GD pasiūlymu ir pritarimu grupė paprasta narių balsų dauguma priima savo darbo tvarkos taisykles. Darbo tvarkos taisyklės priimamos remiantis standartinėmis ekspertų grupių darbo tvarkos taisyklėmis ir vadovaujantis horizontaliosiomis taisyklėmis (4).
   11 straipsnis
   Profesinė paslaptis ir įslaptintos informacijos tvarkymas
   Grupės nariai ir jų atstovai, taip pat kviestiniai ekspertai ir stebėtojai turi laikytis:
   
               1.
            
            
               įpareigojimo saugoti profesinę paslaptį, kuris pagal Sutartis ir jų įgyvendinimo taisykles taikomas visiems institucijų nariams ir jų darbuotojams;
            
         
               2.
            
            
               Komisijos sprendimuose (ES, Euratomas) 2015/443 (5) ir (ES, Euratomas) 2015/444 (6) nustatytų Komisijos saugumo taisyklių, susijusių su Sąjungos įslaptintos informacijos apsauga.
            
         Jei jie šių įpareigojimų nevykdo, Komisija gali imtis visų tinkamų priemonių.
   12 straipsnis
   Skaidrumas
   1.   Grupė ir jos pogrupiai registruojami Komisijos ekspertų grupių ir kitų panašių subjektų registre (toliau – Ekspertų grupių registras).
   2.   Ekspertų grupių registre skelbiami šie duomenys apie grupės sudėtį:
   
               a)
            
            
               valstybių narių institucijų pavadinimai;
            
         
               b)
            
            
               stebėtojų vardai ir pavardės (pavadinimai);
            
         
               c)
            
            
               pogrupių narių vardai ir pavardės (pavadinimai).
            
         3.   Visi susiję dokumentai, įskaitant darbotvarkes, posėdžių protokolus ir dalyvių pareiškimus, skelbiami Ekspertų grupių registre arba tame registre pateikiant nuorodą į specialią interneto svetainę, kurioje šią informaciją galima rasti. Prieiga prie specialių interneto svetainių suteikiama netaikant registracijos reikalavimo ar kokių nors kitų apribojimų. Visų pirma, darbotvarkė ir kiti susiję informaciniai dokumentai skelbiami iš anksto, likus pakankamai laiko iki posėdžio, o po jo laiku paskelbiamas protokolas. Dokumentų skelbimo išimtys turi būti taikomos tik tuo atveju, jei paviešinus dokumentą nukentėtų viešojo arba privačiojo intereso apsauga, kaip nurodyta Europos Parlamento ir Tarybos reglamento (EB) Nr. 1049/2001 4 straipsnyje.
   13 straipsnis
   Posėdžių išlaidos
   1.   Asmenims, dalyvaujantiems grupės ir jos pogrupių veikloje, už jų teikiamas paslaugas neatlyginama.
   2.   Asmenų, dalyvaujančių grupės ir jos pogrupių veikloje, patirtas kelionės ir pragyvenimo išlaidas atlygina Komisija. Išlaidos atlyginamos vadovaujantis galiojančiomis Komisijos taisyklėmis, neviršijant pagal metinę išteklių skyrimo procedūrą Komisijos padaliniams skirtų asignavimų.
   14 straipsnis
   Taikymas
   Šis sprendimas taikomas iki 2021 m. birželio 13 d.
   
      Priimta Briuselyje 2018 m. birželio 29 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  Apibendrinamoji ataskaita. Konsultacijų dėl geležinkelių keleivių saugumo didinimo santrauka (SWD(2018) 400).
   
      (2)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
   
      (3)  2016 m. gegužės 30 d. Komisijos sprendimas C(2016) 3301, kuriuo nustatomos Komisijos ekspertų grupių kūrimo ir veiklos horizontaliosios taisyklės.
   
      (4)  Žr. horizontaliųjų taisyklių 17 straipsnį.
   
      (5)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).
   
      (6)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).